Սիրելի՛ս, սիրելի՛ս, սե՞ր ունիս․․․
Սիրելի՛ս, սիրելի՛ս, սե՞ր ունիս
Այս  սև,   կույր   և   անբույր   գիշերում․
Խոր   վերքեր,   ալ   երգեր   թե   ունիս,
Եկ   ապրենք   ու   հարբենք   հուշերում։

Թև-թևի, հև-հևի,   անբաժան՝
Եկ   շրջենք   ու   շնչենք   սեզ դաշտում,
Վաղը տես, դևի պես սև, դաժան 
Օր ունենք, չարանենգ՝ անկշտում։

Որ   մեկ-մեկ   մութ   ու   մեգ   մտորմունք 
Շարեշար   պիտ   շարե   մեր   կրծքից․
Սիրելի՛ս,  սիրելի՛ս,  սեր,  զեղմունք, 
Եկ   փախչենք   ու   հանգչենք անեծքից։

1908 թ. 17 մարտի

Շուշանիկ Կուրղինյան